CELEX: 52016PC0712
Language: ro
Date: 2016-11-15
Title: Propunere de DECIZIE A CONSILIULUI privind aderarea UE la Comitetul consultativ internațional al bumbacului (CCIB)

COMISIA EUROPEANĂ
            Bruxelles, 15.11.2016
            COM(2016) 712 final
            2016/0349(NLE)
            Propunere de
            DECIZIE A CONSILIULUI
            privind aderarea UE la Comitetul consultativ internațional al bumbacului (CCIB)
            
               
         
         
            
               EXPUNERE DE MOTIVE
            
            
               1. CONTEXTUL PROPUNERII
            
            
               Comitetul consultativ internațional al bumbacului (CCIB) este organismul internațional pentru produsele de bază (OIPB) responsabil în materie de bumbac. Misiunea acestuia este de a sprijini guvernele în stimularea unei economii a bumbacului sănătoase la nivel mondial. Comitetul reușește să facă acest lucru asigurând transparența pe piața mondială a bumbacului, centralizând informațiile tehnice privind producția de bumbac și având un rol de forum de discuții pentru chestiunile legate de bumbac de importanță internațională. CCIB acționează ca observator statistic și reunește țările care produc, consumă și comercializează bumbac și toate segmentele industriei bumbacului. Acesta are un rol general de facilitator și nu este implicat în stabilirea sau calcularea prețului la bumbac.
            
            
               În prezent, CCIB este unul dintre puținele organisme internaționale pentru produsele de bază
                  1
                în care Uniunea Europeană (UE) nu este membră; nouă state membre sunt însă membre ale CCIB în nume propriu (Belgia, Germania, Grecia, Finlanda, Franța, Italia, Țările de Jos, Polonia și Spania). Aderarea la CCIB este în interesul UE, având în vedere importanța pe care o are bumbacul pentru economia Uniunii. UE este producător de bumbac și a devenit, dintr-un importator net de bumbac (până în 2008), un exportator net de bumbac, începând cu 2009. Industria textilă și a îmbrăcămintei din UE este un utilizator important al țesăturii din bumbac. În plus, bumbacul este un domeniu important al cooperării europene pentru dezvoltare, UE fiind în continuare principalul donator către sectorul bumbacului din Africa.
            
            
               Cu diferite ocazii [în special în concluziile sale din 2004 (ref. 8972/04), 2008 (ref. 9986/08) și 2010 (ref. 9648/10)], Consiliul Uniunii Europene a solicitat Comisiei Europene să aibă în vedere aderarea UE la CCIB. În 2013, acesta a autorizat Comisia să negocieze, în numele Uniunii Europene și pe baza directivelor de negociere, aderarea Uniunii la CCIB (Decizia Consiliului 13406/13, 16 septembrie 2013). În vederea aderării Uniunii la CCIB, toate statele membre au anunțat ICAC că vor renunța la statutul de membru, în conformitate cu articolul II secțiunea 3 din Regulamentul de procedură al CCIB
                  2
               .
            
            
            
               2.
                     TEMEIUL JURIDIC
            
            
               Având în vedere că aspectele comerciale reprezintă partea cea mai importantă a sarcinilor CCIB, temeiul juridic ar trebui să fie articolul 207 din TFUE. 
            
            
               3.REZULTATELE CONSULTĂRILOR CU PĂRȚILE INTERESATE ȘI EVALUĂRILE IMPACTULUI
            
            
               Având în vedere situația actuală, Comisia consideră că aderarea la CCIB ar fi de dorit întrucât:
            
            
               –i-ar permite UE să-și exprime opiniile în ceea ce privește bumbacul cu o singură voce și să plătească o contribuție unică în OIPB-ul relevant, în funcție de punctele de vedere ale statelor membre ale UE;
            
            
               –i-ar oferi UE acces la informații referitoare la chestiuni legate de bumbac, pentru a urmări evoluțiile de pe piața bumbacului și pentru a influența agenda în domeniul bumbacului;
            
            
               –ar facilita legăturile și parteneriatele dintre sectorul privat al UE (bumbac și textile), producătorii și consumatorii de bumbac (din UE și din țările în curs de dezvoltare) și autoritățile publice.
            
            
               Secretariatul CCIB se declară în favoarea aderării UE, întrucât acest lucru va spori importanța și statutul internațional al CCIB în calitatea sa de OIPB. Acesta a afirmat că UE nu are niciun fel de răspundere în ceea ce privește arieratele financiare actuale sau viitoare ale vreunui membru.
            
            
            
               4.
                     IMPLICAȚIILE BUGETARE
            
            
               La baza statutului de membru al CCIB stă plata unei contribuții anuale. Aceasta se calculează anual în funcție de numărul membrilor CCIB (partea fixă) și de volumul bumbacului brut comercializat de către fiecare membru (partea variabilă). Inițial ar fi necesară o contribuție de maximum 400 000 EUR, care îi va oferi UE o influență adecvată în cadrul CCIB și îi va permite o amplă implicare în activitățile CCIB.
            
            
            
               5.
                     ALTE ELEMENTE: planuri de punere în aplicare
            
         
         
            
               Uniunea se va asigura că toate avantajele legate de aderare sunt partajate cu statele membre ale Uniunii. Participarea la subcomitetele și la grupurile de lucru va fi deschisă reprezentanților statelor membre în cadrul delegației Uniunii, având în vedere importanța întregului lanțului valoric al bumbacului, inclusiv în cazul producției și consumului în acele regiuni ale Uniunii în care bumbacul este important pentru sectoarele agricol, industrial și comercial. În special în Comitetul consultativ privind sectorul privat (CCSP), reprezentantul Comisiei Europene va fi însoțit de supleanți și observatori, în funcție de cererile statelor membre, în conformitate cu articolul VI punctul 3 litera (a) punctul (1) din Regulamentul de procedură al CCIB.
            
            
            
            
               2016/0349 (NLE)
            
            
               Propunere de
            
            
               DECIZIE A CONSILIULUI
            
            
               privind aderarea UE la Comitetul consultativ internațional al bumbacului (CCIB)
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 alineatele (3) și (4), coroborat cu articolul 218 alineatul (6),
            
            
               având în vedere propunerea Comisiei Europene,
            
            
               având în vedere aprobarea Parlamentului European
                  3
               ,
            
            
               întrucât:
            
            
               (1)Uniunea Europeană (UE) nu este membră a Comitetului consultativ internațional al bumbacului, dar este deja membră a numeroase organisme internaționale pentru produse de bază.
            
            
               (2)La 27 aprilie 2004, 27 mai 2008 și 10 mai 2010, Consiliul, în concluziile sale referitoare la Planul de acțiune al UE privind lanțurile de produse agricole de bază, dependența și sărăcia, la Parteneriatul UE-Africa în sprijinul dezvoltării sectorului bumbacului și, respectiv, la consolidarea acțiunii UE în domeniul produselor de bază, invită Comisia să analizeze posibilitatea aderării UE la Comitetul consultativ internațional al bumbacului.
            
            
               (3)La 16 septembrie 2013, Consiliul a autorizat Comisia să negocieze, în numele Uniunii Europene, aderarea Uniunii la CCIB în conformitate cu articolul II secțiunile 1 și 2 din Regulamentul său de procedură
                  4
               , precizând că aderarea la CCIB este în interesul UE, datorită importanței pe care o are bumbacul pentru economia Uniunii. UE este producător de bumbac și a devenit, dintr-un importator net de bumbac (până în 2008), un exportator net de bumbac, începând cu 2009. Industria textilă și a îmbrăcămintei din UE este un utilizator important al țesăturii din bumbac. În plus, bumbacul este un domeniu important al cooperării europene pentru dezvoltare, UE fiind în continuare principalul donator către sectorul bumbacului din Africa. 
            
            
               (4)Uniunea va plăti o contribuție în conformitate cu articolul II secțiunea 2 litera (a) punctul (2) subpunctul (c) din Regulamentul de procedură al CCIB. UE nu poate fi considerată răspunzătoare în ceea ce privește arieratele financiare actuale sau viitoare ale vreunui membru al CCIB.
            
            
               (5)Protocolul 4 privind bumbacul din Actul de aderare al Republicii Elene la Uniune
                  5
                ar trebui să fie în continuare luate în considerare după aderarea Uniunii la CCIB,
            
            
               ADOPTĂ PREZENTA DECIZIE:
            
            
               Articolul 1
            
            
               Se aprobă, în numele Uniunii, aderarea Uniunii Europene la Comitetul consultativ internațional al bumbacului. 
            
         
         
            
               Articolul 2
            
            
               Președintele Consiliului desemnează persoana împuternicită să transmită, în numele Uniunii Europene, prezenta decizie Comitetului consultativ internațional al bumbacului. 
            
            
               Articolul 3
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  UE este membru al Organizației Internaționale a Cafelei, al Organizației Internaționale a Cacauei, al Organizației Internaționale pentru Esențele de Lemn Tropical, al Organizației Internaționale a Zahărului, al Consiliului Internațional al Uleiului de Măsline, al Organizației Internaționale a Cerealelor, al Grupului internațional de studii în domeniul cauciucului, al Grupului internațional de studii în domeniul plumbului și al zincului, al Grupului internațional de studii în domeniul nichelului și al Grupului internațional de studii în domeniul metalelor neferoase. 
               
               
                  
                     (2)
                  A se vedea site-ul oficial al CCIB: https://www.icac.org/about-International-Cotton-Advisory-Committee/rules .
               
               
                  
                     (3)
                  JO C , , p. .
               
               
                  
                     (4)
                  Regulamentul de procedură al Comitetului consultativ internațional al bumbacului, astfel cum a fost adoptat în cadrul celei de a 31-a reuniuni plenare din 16 iunie 1972, cu modificările adoptate în cea de a 74-a sesiune plenară din 11 decembrie 2015. A se vedea site-ul oficial al CCIB: https://www.icac.org/about-International-Cotton-Advisory-Committee/rules.
               
               
                  
                     (5)
                  Jurnalul Oficial al UE, L 291, 19/11/1979.